C 125/314
DA
Den Europæiske Unions Tidende
5.4.2023
Onsdag den 14. september 2022 (91)
Effektive, uafhængige ordninger til udenretslig bilæggelse af tvister, der er tilgængelige for alle forbrugere, såsom en energiombudsmand, et forbrugerorgan eller en regulerende myndighed, bør sikre en øget forbrugerbeskyttelse.
Medlemsstaterne bør derfor indføre procedurer for en hurtig og effektiv klagebehandling.
(92)
Bidraget fra VE-fællesskaber i henhold til direktiv (EU) 2018/2001 ▌og borgerenergifællesskaber i henhold til direktiv (EU) 2019/944 til opfyldelse af målene i den europæiske grønne pagt og klimaplanen for 2030 bør anerkendes og støttes aktivt.
Medlemsstaterne bør derfor tage hensyn til og fremme den rolle, som VE-fællesskaber og borgerenergifællesskaber spiller.
Sådanne fællesskaber kan hjælpe medlemsstaterne med at gennemføre princippet om energieffektivitet først på lokalt plan ved at fremme energieffektiviteten på lokalt plan eller i husholdningerne og i offentlige bygninger i samarbejde med de lokale myndigheder.
De kan styrke og engagere forbrugerne og give visse grupper af privatkunder, herunder i landdistrikter og fjerntliggende områder og regioner i den yderste periferi, mulighed for at deltage i energieffektivitetsprojekter og -tiltag, ofte ved at kombinere sådanne foranstaltninger med investeringer i vedvarende energi.
Energifællesskaber har også en vigtig rolle at spille med at uddanne borgerne og øge deres bevidsthed om de foranstaltninger, de kan træffe for at opnå energibesparelser.
Hvis de får ordentlig støtte af medlemsstaterne, kan energifællesskaber bidrage til at bekæmpe energifattigdom ved at fremme energieffektivitetsprojekter, lavere energiforbrug og lavere forsyningstakster.
Medlemsstaterne bør fjerne unødvendige forhindringer for at sikre, at det er attraktivt at etablere energifællesskaber.
Offentlige myndigheder på alle niveauer bør uddannes ordentligt i dette område.
(92a)
Langsigtede adfærdsændringer med hensyn til energiforbruget kan opnås ved at styrke borgernes indflydelse.
Energifællesskaber kan bidrage til at opnå langsigtede energibesparelser, navnlig blandt husholdninger, og en stigning i bæredygtige investeringer fra borgere og små virksomheder.
Medlemsstaterne bør give borgerne mulighed for at indgå i sådanne aktiviteter gennem støtte til energiprojekter og -organisationer i lokalsamfundet.
(93)
Bidraget fra fælles kontaktpunkter eller lignende strukturer såsom mekanismer, der kan sætte flere målgrupper, herunder borgere, SMV'er og offentlige myndigheder, i stand til at udforme og gennemføre projekter og foranstaltninger vedrørende omstillingen til ren energi, bør anerkendes.
De fælles kontaktpunkters bidrag kan være meget vigtigt for de mest sårbare kunder, herunder kvinder i al deres mangfoldighed og enlige forældre, da de kan udgøre en lettere, pålidelig og tilgængelig kilde til information om forbedringer af energieffektiviteten.
Dette bidrag kan omfatte teknisk, administrativ og finansiel rådgivning og bistand, lettelse af de nødvendige administrative procedurer eller adgang til finansielle markeder eller vejledning angående de nationale og europæiske retlige rammer, herunder regler og kriterier for offentlige udbud, og EU-klassificeringssystemet.
(94)
Kommissionen bør vurdere virkningen af sine foranstaltninger til støtte for udviklingen af platforme eller fora, der blandt andet inddrager europæiske organer inden for den sociale dialog i at fremme uddannelsesprogrammer inden for energieffektivitet, og fremmer yderligere foranstaltninger, hvis det er relevant.
Kommissionen bør også støtte de europæiske arbejdsmarkedsparters drøftelser om energieffektivitet, navnlig for sårbare kunder og slutbrugere, herunder dem, der er ramt af energifattigdom.
(95)
En retfærdig omstilling til en klimaneutral Union senest i 2050 er af central betydning for den europæiske grønne pagt.
Ifølge den europæiske søjle for sociale rettigheder, som blev proklameret af Europa-Parlamentet, Rådet og Kommissionen den 17. november 2017, er energi en af de basale tjenester, som alle har ret til adgang til.
Støtte til adgang til disse tjenester skal være tilgængelig for dem, der har behov for det (45), navnlig i en situation med inflationspres og betydelige stigninger i energipriserne.
(45)
Den europæiske søjle for sociale rettigheder, princip 20 »Adgang til grundlæggende tjenesteydelser«: https://ec.europa.eu/info/ strategy/priorities-2019-2024/economy-works-people/jobs-growth-and-investment/european-pillar-social-rights/european-pillarsocial-rights-20-principles_da